་པོས་ལིངྒ་གཏུབས་ལ་ཐུན་རྫས་དང་བསྲེའོ། །དེ་ནས་སླ་ངའི་ནང་དུ་མེ་སྦར་ལ་བསང་སྦྱང་། སྟོང་པའི་ངང་ལས་ཡེ་ཤེས་ཀྱི་མེ་རབ་ཏུ་འབར་ཞིང་འཁྲུགས་པའི་དབུས་སུ། པདྨ་དམར་པོ་འདབ་མ་བརྒྱད་པ་དང་། སེང་གེ་སྔོན་པོའི་སྟེང་དུ་ཟླ་བའི་དཀྱིལ་འཁོར། དེའི་དབུས་སུ་སྐད་ཅིག་གིས་རྗེ་བཙུན་སེང་གེ་སྒྲ་སྐུ་མདོག་ནག་པོ་ཞལ་གཅིག་ཕྱག་གཉིས། སོགས་ནས། རོལ་པའི་སྟབས་ཀྱིས་བཞུགས་པ། གཡས་སུ་པད་ཟླའི་གདན་ལ་ཆུ་བདག་བ་རུ་ཎ་ནག་པོ་སྟོད་མིའི་རྣམ་པ་ཅན་ཐལ་མོ་སྦྱར་བ། སྦྲུལ་མགོའི་གདེངས་ཀ་བདུན་དང་ལྡན་པའི་སྤྱི་བོར་ཡིད་བཞིན་གྱི་ནོར་བུ་རིན་པོ་ཆེ་དབང་གི་རྒྱལ་པོས་བརྒྱན་པ། དར་དང་རིན་པོ་ཆེས་སྤྲས་པ། སྨད་སྦྲུལ་མཇུག་འཁྱིལ་པ། གཡོན་དུ་པད་ཉིའི་གདན་ལ་རྡོ་རྗེ་ནག་པོ་ཆེན་པོ་སྐུ་མདོག་མཐིང་ནག་ཆེར་འབར་བ། ཞལ་གཅིག་ཕྱག་གཉིས་པ། གཡས་གྲི་གུག་དང་། གཡོན་ཐོད་པ་ཁྲག་གིས་གང་བ་ཐུགས་ཀར་སྟེང་འོག་ཏུ་འཛིན་པ། ཕྱག་གཉིས་ཆར་གྱི་དབུས་ན་རྣམ་འཕྲུལ་གྱི་གཎྜི་བསྣམས་པ། སྤྱན་གསུམ་དང་ལྡན་པ། ཞལ་མཆེ་བ་གཙིགས་པ། དབུ་སྐྲ་སེར་པོ་གྱེན་དུ་བརྫེས་པ། མི་མགོ་སྐམ་པོ་ལྔའི་དབུ་བརྒྱན་དང་རློན་པ་ཁྲག་འཛག་པ་ལྔ་བཅུའི་དོ་ཤལ་ཅན། རུས་པའི་རྒྱན་དྲུག་དང་སྦྲུལ་གྱིས་བརྒྱན་པ། སྟག་གི་པགས་པའི་ཤམ་ཐབས་ཅན། དར་སྣ་ཚོགས་ཀྱི་ཅོད་པན་དང་ལྷབ་ལྷུབ་ཀྱིས་བཀླུབས་པ། མིའུ་ཐུང་གེལ་བའི་འདུག་སྟངས་ཀྱིས་རོའི་སྟེང་ན་བཞུགས་པ། དེའི་གཡས་ན་བྱ་ནག གཡོན་ན་ཁྱི་ནག རྒྱབ་ན་ཅེ་སྤྱང་། མདུན་ན་མི་ནག སྟེང་ན་ནམ་མཁའ་ལྡིང་གི་སྤྲུལ་པའི་ཕོ་ཉ་འཕྲོ་བ། མི་བསྐྱོད་པའི་ཅོད་པན་ཅན། ཡེ་ཤེས་ཀྱི་མེ་འབར་བའི་དབུས་ན་དམ་ཚིག་དང་ཡེ་ཤེས་དབྱེར་མེད་དུ་བཞུགས་པར་བསམས་ལ། ཨོཾ་བྷཊྚཱ་ར་ཀ་སིཾ་ཧ་ནཱ་ད་ས་པ་རི་ཝཱ་ར་ཨརྒྷཾ་སོགས་ནས། ཤབྡའི་བར་གྱིས་མཆོད། བརྩེ་བས་ཐུགས་རྗེའི་དབང་ཕྱུག་ཉིད་ཀྱི་སྐུ། །དྲང་སྲོང་ཆེན་པོའི་ཚུལ་དུ་བཞུགས་ནས་ཀྱང་། །འགྲོ་བའི་གདུང་བ་ཐམས་ཅད་སེལ་མཛད་པའི། །བཅོམ་ལྡན་སེང་གེ་སྒྲ་ལ་ཕྱག་འཚལ་ལོ། །གདེངས་ཀ་ནོར་བུ་འབར་བའི་འོད་ཀྱིས་ནི། །ས་འོག་མུན་པའི་ཚོགས་རྣམས་འཇོམས་མཛད་པ། །བསྟན་ལ་རབ་དགའ་མཐུ་སྟོབས་བསམ་མི་ཁྱབ། །ཀླུ་རྒྱལ་འཁོར་དང་བཅས་ལ་ཕྱག་འཚལ་ལོ། །གང་གི་འཕྲུལ་དང་མངོན་པར་ཤེས་པའི་དཔལ། །ཉེ་བར་དགོངས་ནས་ཐུབ་པའི་བཀའ་བཞིན་ཏུ། །བསྟན་པ་རིན་ཆེན་བང་མཛོད་ལེགས་སྐྱོང་བའི། །རྡོ་རྗེ་ནག་པོ་ཆེ་ལ་ཕྱག་འཚལ་ལོ། །ཞེས་བསྟོད། །འཇིག་རྟེན་དབང་ཕྱུག་སེང་གེ་སྒྲ་འཁོར་དང་བཅས་པས་གདུག་པ་ཅན་ཚར་བཅད་པར་མཛད་དུ་གསོལ། ཞེས་འདོད་དོན་ལ་གསོལ་བ་བཏབ་པས་ཐམས་ཅད་ཞལ་གཡས་སུ་གདངས་པར་བསམས་ལ་སེང་གེ་སྒྲའི་སྙིང་པོ་དང་། ཆུ་བདག་གི་སྔགས་དང་། ནག་པོ་ཆེན་པོའི་གཟུངས་ཤཱ་ས་ནའི་ཤམ་དུ་རཱ་ཛ་དུཥྚཱ་ན་མཱ་ར་ཡ་ཕཊ། ཅེས་མང་དུ་བཟླས་ཤིང་ལིངྒ་སྲེག་སྔགས་དེ་ཉིད་ཀྱིས་ཐུན་རྫས་རྣམས་ཀྱང་བསྲེག དེ་བཞིན་དུ་ལིངྒ་དང་ཐུན་རྫས་རྣམས་སྤེལ་ཞིང་བསྲེགས་རྒྱལ་པོའི་ཤ་ཁྲག་རུས་པ་བདུད་རྩིར་བསམས་ཏེ་ཕུལ་བས་ལྷག་མ་མ་ལུས་པར་གསོལ་བར་བསམ་ཞིང་བསྲེག་རྫས་རྣམས་མ་ཟད་ཀྱི་བར་དུ་བསྲེག མཐར་གོང་བཞིན་མཆོད་ཅིང་བསྟོད་ལ། གཏོར་མ་ཨོཾ་ཨཱཿཧཱུྃ་གིས་བྱིན་གྱིས་བརླབ། ཨོཾ་བྷཊྚཱ་ར་ཀ་སིཾ་ཧ་ནཱ་ད་ས་པ་རི་ཝཱ་ར་ཨོཾ་ཨ་ཀཱ་རོ་སོགས་བཏགས་པ་ལན་གསུམ་གྱིས་ཕུལ། མཆོད་བསྟོད་དང་། འཇིག་རྟེན་དབང་ཕྱུག་འཁོར་བཅས་རྣམས་དང་། མཆོད་སྦྱིན་གཏོར་མ་འདི་བཞེས་ལ་སོགས་ཀྱིས་ཕྲིན་ལས་བཅོལ། ཡི་གེ་བརྒྱ་པའི་མཐར། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །སོགས་ཀྱིས་མཐར། ཨོཾ་བཛྲ་མུཿས་དམ་ཡེ་དབྱེར་མེད་ཀྱི་ཡེ་ཤེས་པ་གཤེགས། ཛཿཧཱུྃ་བཾ་ཧོཿས་དམ་ཚིག་པ་རང་ལ་བསྟིམ། བདག་གི་ཡེ་ཤེས་པ་མདུན་གྱི་ནམ་མཁར་བྱོན་པར་བསམས་ལ་མཆོད་བསྟོད་སོགས་ནས་གཤེགས་གསོལ་བར་སྒྲུབ་ཐབས་ལྟར་བྱ། གནས་གསུམ་ཡི་གེ་གསུམ་གྱིས་བསྲུང་། དེ་ནས་རང་སྐད་ཅིག་གིས་སེང་གེ་སྒྲ་སྐུ་མདོག་དཀར་པོར་བསྒྱུར། བསྔོ་སྨོན་ཤིས་བརྗོད་བྱ། ཐལ་སོལ་སོགས་རང་ཡུལ་དུ་མི་ལྡོག་པའི་འབབ་ཆུ་དྲག་པོར་བསྐྱལ་ལ་ལས་ཀྱི་རྗེས་མི་མངོན་པར་བྱ་ཞིང་དགའ་སྟོན་ལ་ལོངས་སྤྱད་དོ། །གཉིས་པ་དངོས་གཞི་གདོན་འགྲོལ་བའི་ཆོ་ག་ལའང་གསུམ། སྦྱོར་བ། དངོས་གཞི། རྗེས་སོ། །དེ་ལས་སློབ་དཔོན་རིན་པོ་ཆེའི་བསྡུས་དོན་ལས་ཆོ་ག་རྣམ་པ་བཅུ་དྲུག་གིས་བསྡུས་པར་གསུངས་པ་ལྟར་རམ། ལག་ཏུ་བླང་པའི་ཚེ། སྦྱོར་བ་དཀྱིལ་«༡»འཁོར་རྟེན«༢»་དང་ནི། །བུམ་«༣»པ་མཆོད«༤»་གཏོར«༥»་བཤམ་པ་ལྔ། །དངོས་གཞི་བད«༦»ག་བསྐྱེད་ལྷ«༧»་ཀླུ«༨»་གདོན«༩»། །བསྒྲུ«༡༠»བ་བྱར་ཇི་ལྟར་བྱ་བ་ལྔ། །རྗེས་སུ་མཆོ«༡༡»ད་བཤག«༡༢»ས་གཤེགས་«༡༣»སུ་གསོལ། །བདག་སྲུང«༡༤»་དགེ་བ«༡༥»་བསྔོ་སོགས་ལྔ། །ཞེས་སོ་སོར་དོན་ཚན་ལྔ་ལྔས་བསྟན་པ་ལྟར་ཡིན་ཀྱང་། འདིར་ཡི་གེ་ཉུང་ངུས་མི་མཚོན་པས། ཐར་རྩེ་པཎྜི་ཏ་ཆེན་པོ་ནམ་མཁའ་དཔལ་བཟང་གིས་མཛད་པའི་གདོན་འགྲོལ་གྱི་ཆོ་ག་རིན་ཆེན་ཕྲེང་མཛེས་དང་། དེ་ཉིད་ངག་འདོན་བཀླགས་པས་གྲུབ་པར་འཇམ་པའི་དབྱངས་ངག་དབང་ལེགས་གྲུབ་ཀྱིས་བསྡེབས་པའི་གསུང་རབ་ཀྱི་དགོངས་དོན་ལྟར་བླ་མ་བརྒྱུད་པའི་ཕྱག་བཞེས་ཀྱིས་བརྒྱན་ཏེ་ཤེས་པར་བྱ་དགོས་སོ། །གསུམ་པ་མི་ལྡོག་པའི་ཕྱིར་འཁོར་ལོ་གདགས་པ་ནི། གནས་གཙང་མར་ཟླ་བ་ཡར་ངོའི་དུས་ཚེས་ཤིས་པའི་སྔ་དྲོའི་ཆར། དང་པོ་འབྲི་བ་ནི། རང་ལྷའི་ང་རྒྱལ་དང་ལྡན་པས་རས་སམ་ཤོག་བུ་ལ། སྐྱེས་པ་སྲུང་ན་དེ་ཉིད་ཀྱི་སྲིན་ལག་གི་ཁྲག་དང་གི་ཝཾ། བུད་མེད་སྲུང་ན་དེ་ཉིད་ཀྱི་སྲིན་ལག་གི་ཁྲག་དང་རྒྱ་སྐྱེགས་ཀྱིས་འཁོར་ལོ་རྩིབས་བརྒྱད་པ་ལྟེ་བ་མུ་ཁྱུད་གཉིས་དང་བཅས་པའི་དབུས་སུ་ཧྲཱིཿ དེའི་མཐར། ཆེ་གེ་མོའི་ནད་དང་གདོན་ལ་སོགས་པ་མི་མཐུན་པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཚེ་བསོད་དཔལ་འབྱོར་ལ་སོགས་པ་མཐུན་རྐྱེན་ཐམས་ཅད་པུཥྚིཾ་ཀུ་རུ་སྭཱ་ཧཱ། ནད་གདོན་སོགས་ཉེ་བར་འཚེ་བ་ཐམས་ཅད་ལ་རཀྵཾ་ཀུ་རུ་སྭཱ་ཧཱ། རྩིབས་བརྒྱད་ལ་ཤར་ནས་རིམ་པ་བཞིན། ཨོཾ་ཨཱཿ སིཾ། ཧ། ནཱ། ད། ཧཱུྃ། ཕཊ་ཅེས་པའི་ཡིག་འབྲུ་རེ་རེས་མཚན་པ། མུ་ཁྱུད་ནང་མ་ལ་གཟུངས་རིང་། ཕྱི་མ་ལ་ཨཱ་ལི་གཡས་སྐོར་དང་། ཀཱ་ལི་གཡོན་ཏུ་བསྐོར་«་་་་་འདི་ལ་སློབ་དཔོན་རིན་པོ་ཆེའི་ཡིག་ཆར་འབྲི་བའི་སྐབས་མུ་ཁྱུད་ནང་མ་ལ་དབྱངས་གསལ་དང་། ཕྱི་མ་ལ་གཟུངས་སྔགས་འབྲི་བར་གསུངས། རབ་གནས་ཀྱི་སྐབས་དང་། དཀར་དང་དམར་གྱི་ཡིག་ཆ་སོགས་ལ་གོང་དུ་སྨོས་པ་ལྟར་སྣང་ངོ་།» བ་བྲི། རབ་གནས་ནི། བྲིས་ཟིན་པ་དང་འཁོར་ལོ་སྟེགས་ཀྱི་དབུས་སུ་བཞག མཆོད་པ་དང་གཏོར་མ་གསུམ་བཤམ། བདག་བསྐྱེད་བཟླས་པ་བཅས་གྲུབ་རྗེས་འཁོར་ལོ་བསང་སྦྱང་། སྟོང་པའི་ངང་ལས་འཁོར་ལོ་རྩིབས་བརྒྱད་པ་སོགས་ནས། གཡོན་དུ་བསྐོར་བ་ཞེས་པའི་བར་གོང་བཞིན་བརྗོད་པས་གསལ་བཏབ། རང་གི་སྙིང་གའི་ཧྲཱིཿདང་འཁོར་ལོའི་ཡི་གེའི་ཚོགས་ལས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་འཁོར་ལོ་ཨོཾ་བཛྲ་ས་མཱ་ཛཿས་སྤྱན་དྲང་། ཛཿཧཱུྃ་བཾ་ཧོཿས་བསྟིམ། ཨོཾ་བཛྲ་པུཥྤེ་སོགས་ཀྱིས་མཆོད། གཏོར་མ་གཅིག་ཕྱོགས་སྐྱོང་ལ་ཆ་གསུམ་ལྟར་ཕུལ་ལ་སྲུང་བའི་ཕྲིན་ལས་བཅོལ། རང་གི་སྙིང་གའི་ས་བོན་དང་འཁོར་ལོའི་ཡི་གེའི་ཚོགས་ལས་འོད་ཟེར་འཕྲོས། བསྲུང་བྱའི་རྣམ་པར་ཤེས་པ་འོད་ཀྱི་རྣམ་པར་བཀུག་སྟེ་སྙིང་པོ་དང་གཟུངས་སྔགས་ལ་ཐིམ། སླར་ཡང་དེའི་ལུས་རང་འདྲ་བ་དཔག་ཏུ་མེད་པ་བཀུག་སྟེ་ཨཱ་ལི་དང་ཀཱ་ལི་ལ་ཐིམ། ལྷ་སྔགས་དང་དབྱེར་མེད་པར་བྱིན་གྱིས་བརླབས་པ་སྒོ་གསུམ་སྐུ་གསུང་ཐུགས་ཀྱི་རང་བཞིན་ཏུ་གྱུར་པར་བསམས་ལ། པུཥྤེ་སོགས་ཀྱིས་མཆོད། གཏོར་མ་གཅིག་འབྱུང་པོ་ལ་ཆ་གསུམ་ལྟར་བྱིན་ནས་བར་ཆད་མ་བྱེད་ཅིག་ཅེས་བསྒོ། དེ་ནས་འཁོར་ལོ་ལག་གཡས་སུ་བཟུང་བའམ་བཟུང་བར་མོས་ཏེ་མཆོག་སྦྱིན་གྱི་ཕྱག་རྒྱས་རེག་པའི་ཚུལ་དང་བཅས། སྙིང་པོ། གཟུངས་རིང་། ཨཱ་ལི། ཀཱ་ལི། ན་མོ་རཏྣ་ཏྲ་ཡཱ་ཡ། ཨོཾ་ཡེ་དྷརྨཱ་སོགས་དང་། ཨོཾ་སིཾ་ཧ་ནཱ་ད་ས་མ་ཡ། མ་ནུ་པཱ་ལ་སོགས་སེང་གེ་སྒྲའི་ཡི་གེ་བརྒྱ་པ་རྣམས་སོ་སོའི་མཐར་སྤེལ་ཚིག་སྦྱར་བ་དང་བཅས་པ་བརྒྱ་རྩ་བརྒྱད་རེ་བཟླས་པས་བྱིན་རླབས་ཀྱི་རྒྱུན་བརྟན་པར་བྱའོ། །གདགས་པ་ནི། དེ་ནས་འཁོར་ལོ་ཚུལ་བཞིན་ཏུ་བལྟབ། ཚོན་སྐུད་ཀྱིས་དཀྲི། ཟངས་ལ་སོགས་པའི་སྣོད་དུ་བཅུག་ལ། བསྒྲུབ་བྱ་མདུན་ཏུ་འཁོད་པར་གཏོར་མ་གཅིག་བགེགས་ལ་བྱིན་ནས་སྦྱོང་བ་གསུམ་སྤྱི་ལྟར་བྱས་པས་གདོན་བགེགས་ཐམས་ཅད་རྒྱང་རིང་དུ་བསྐྲད་ལ་མཚམས་བཅད། དེ་ནས་སྙིང་པོ་དང་གཟུངས་སྔགས་བཟླ་བཞིན་པས་མགུལ་ལམ་དཔུང་པ་གཡོན་པར་གདགས། ཡི་གེ་བརྒྱ་པ་ལན་གསུམ་གྱིས་བརྟན་པར་བྱ་ཞིང་ཤིས་པ་བརྗོད། ཕྱིས་འཇིགས་པ་དང་ཡ་ང་བ་སོགས་བྱུང་ན་བསྒྲུབ་བྱ་རང་གི་ལག་པས་འཁོར་ལོ་ལ་འཇུས། མགོན་སྐྱབས་ཞུ་བར་དམིགས་ཏེ་སྔགས་རྣམས་སྔར་བཞིན་ཏུ་བཟླ། གལ་ཏེ་གདོན་འགྲོལ་དང་འབྲེལ་བར་སྲུང་འཁོར་གདགས་ན། སྲུང་བ་ཟིན་པའི་རྗེས་འཁོར་ལོ་གདགས་ལ་ཤིས་བརྗོད་སོགས་དཀྱུས་ལྟར་བྱའོ། །དེ་ལྟར་གདགས་པའི་ཕན་ཡོན་ཀྱང་རྒྱ་གཞུང་ལས། ཚེ་རིང་བསོད་ནམས་ཆེ་བ་དང་། །སྡིག་པ་ཐམས་ཅད་བྱང་བ་དང་། །བགེགས་ཀྱི་ཚོགས་རྣམས་ཀུན་སྐྱོབ་ཅིང་། །དོན་རྣམས་ཐམས་ཅད་འགྲུབ་པར་འགྱུར། །ཞེས་གསུངས་སོ། །དེའང་སྤྱིར་སེང་གེ་སྒྲའི་བསྙེན་པ་ཐིམས་པ་ཙམ་གྱིས། ཚེ་རབས་སུ་བསགས་པའི་ལས་ཀྱི་སྒྲིབ་པ་ཐམས་ཅད་བྱང་བ་དང་། ནད་རྙིང་པ་ཞི་ཞིང་གསར་པ་མི་འབྱུང་བ་དང་། ལུས་ཀྱི་མདངས་དང་སྟོབས་རྒྱས་པ་དང་། དབང་པོ་གསལ་བ་དང་། འདོད་དགུའི་དཔལ་གྱིས་འབྱོར་པ་སོགས་ཕན་ཡོན་དཔག་ཏུ་མེད་པར་གསུངས་ཤིང་། བྱེ་བྲག་ཏུ་ཀླུ་གདོན་གྱིས་ཟིན་པ་ལ་འབུམ་ཕྲག་བཞི་སོགས་བསྙེན་པས་ནད་གདོན་ལས་གྲོལ་བར་འགྱུར་ལ། དེས་མ་གྲོལ་ན་གཟུངས་སྒྲུབ་དང་། བསྙེན་པའི་མཐར་ཆུ་བདག་གི་སྙིང་པོ་བཏགས་པའི་ལས་སྦྱོར་གྱི་བསྙེན་པ་དང་། དུག་སོ་སོར་ངོས་ཟིན་ན་སོ་སོའི་གཉེན་པོའི་སྔགས་དང་སྦྲེལ་བའི་བསྙེན་པ་དང་། ཀླུ་དང་རྒྱལ་པོ་དབྱེ་བ་རྣམས་རིམ་བཞིན་ཏུ་བྱ་སྟེ། དེ་ཐམས་ཅད་ཀྱི་མཇུག་ཏུ་གདོན་འགྲོལ་གྱི་ཆོ་ག་དང་། སྲུང་བའི་འཁོར་ལོ་གདགས་པས་ཕན་བདེའི་དངོས་པོ་འཕྲལ་དུ་སྟེར་བ་ནི་ངེས་པའོ། །འཇིག་རྟེན་དབང་ཕྱུག་སེང་གེ་སྒྲའི། །རིག་སྔགས་བདུད་རྩིའི་སྤྲིན་ཆེན་ལས། །བྱིན་རླབས་ཟིལ་དངར་རྟག་འབབ་པས། །ས་གསུམ་ཉེར་འཚོའི་སླད་གྱུར་ཅིག །ཅེས་པའང་སྙིགས་མའི་དུས་ཀྱི་གཞན་དབང་དུ་གྱུར་པས་གདམས་ངག་ཉི་ཚེ་བ་ལ་བློ་གཏོད་ཅིང་། གདུག་པའི་འབྱུང་པོ་སྐྱབས་སུ་བསྙེན་པ་ལས། འདི་ལྟ་བུའི་ཚད་ལྡན་གྱི་གཞུང་ལ་བློ་གྲོས་འཇུག་པའི་བསོད་ནམས་ཅན་དཀོན་པའི་དངོས་པོར་གྱུར་ཀྱང་། རང་ཉིད་ཁོ་ནའི་མོས་པའི་དབང་དུ་བྱས་ཏེ། བྱ་བྲལ་སྤོང་བ་པ་འཇམ་དབྱངས་མཁྱེན་བརྩེས་སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་རབ་དང་། དཀར་སྟོན་ཤཱཀྱ་གྲགས། དམར་ཆོས་ཀྱི་རྒྱལ་པོ། ཀུན་མཁྱེན་རཏྣ་ཤྲཱི་སོགས་ཀྱི་གཞུང་གསལ་བྱེད་དང་བཅས་པ་ལས་ཉེར་མཁོའི་ཟིན་བྲིས་ཁྱུགས་ཙམ་སྤེལ་བ་དགེ་ལེགས་མཆོག་ཏུ་གྱུར་ཅིག། ༈ །འཇིག་རྟེན་དབང་ཕྱུག་སེང་གེ་སྒྲའི་རྗེས་གནང་གི་བླ་མ་བརྒྱུད་པའི་གསོལ་འདེབས་བྱིན་རླབས་བདུད་རྩིའི་རྒྱུན་སྩོལ་ཅེས་བྱ་བ་བཞུགས་སོ། །འཇིག་རྟེན་དབང་ཕྱུག་བཅོམ་ལྡན་སེང་གེ་སྒྲ། །ཙནྡྲ་གོ་མཱི་དཔལ་འཛིན་ནཱ་རོ་པ། །ཕམ་མཐིང་སྐུ་མཆེད་ཨསྠུ་ལ་བཛྲ། །ཐུགས་རྗེ་ཆེན་པོ་རྣམས་ལ་གསོལ་བ་འདེབས། །མལ་ལོ་བརྩེ་བ་ཆེན་པོ་གཙུག་གཏོར་རྒྱལ། །རྗེ་བཙུན་གྲགས་པ་ས་སྐྱ་པཎྜི་ཏ། །ཤར་པ་ཡེ་འབྱུང་ཡེ་ཤེས་རིན་ཆེན་དང་། །ཀུན་དགའ་བྱང་ཆུབ་རྣམས་ལ༴ །རྒྱལ་བཟང་གྲགས་དཔལ་མ་ཏི་པཎྜི་ཏ། །ས་བཟང་འཕགས་པ་ངོར་ཆེན་རྡོ་རྗེ་འཆང་། །རྒྱལ་ཚབ་ཀུན་དབང་ཡོངས་འཛིན་ལྷ་མཆོག་པ། །དཀོན་མཆོག་ལྷུན་གྲུབ་རྣམས་ལ༴ །ནམ་མཁའ་དཔལ་བཟང་དཔལ་ལྡན་དོན་འགྲུབ་དང་། །ཤེས་རབ་འབྱུང་གནས་ཀུན་དགའ་ལེགས་པའི་ཞབས། །སངས་རྒྱས་ཕུན་ཚོགས་བསོད་ནམས་དཔལ་ལྡན་རྗེ། །ནམ་མཁའ་བསམ་གྲུབ་རྣམས་ལ༴ །ཀུན་དགའ་བློ་གྲོས་ནམ་མཁའ་འཆི་མེད་དང་། །ཐམས་ཅད་མཁྱེན་པ་ཀུན་དགའ་བསྟན་འཛིན་སོགས། །བཀའ་སྲོལ་བྱིན་རླབས་དངོས་བརྒྱུད་བླ་མ་དང་། །ཡི་དམ་ལྷ་ཚོགས་རྣམས་ལ་གསོལ་བ་འདེབས། །སྙིང་རྗེའི་གཏེར་ཆེན་འཕགས་མཆོག་སེང་གེ་སྒྲའི། །བསྙེན་དང་གཟུངས་སྒྲུབ་ལས་སྦྱོར་བདུད་རྩིའི་ཆུས། །ས་གསུམ་འགྲོ་བའི་གདུང་བ་ཀུན་སེལ་ཞིང་། །ཕན་བདེའི་དཔལ་ལ་རོལ་པར་བྱིན་གྱིས་རློབས། །ཞེས་པའང་འཕགས་མཆོག་ཕྱག་ན་པདྨོ་དང་དབྱེར་མ་མཆིས་པ་འཇིག་རྟེན་གསུམ་གྱི་མགོན་པོ་རྡོ་རྗེ་འཆང་བྱམས་པ་ཀུན་དགའ་བསྟན་འཛིན་ལས་ཚུལ་འདིའི་བཀའ་དྲིན་ཐོབ་པ་མཁྱེན་བརྩེའི་དབང་པོས་གསོལ་བ་བཏབ་པ་དགེ་ལེགས་སུ་གྱུར་ཅིག །སརྦ་དཱ་མངྒ་ལཾ་བྷ་བ་ཏུ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།